钦定古今图书集成/明伦汇编/官常典/第637卷 > 沈璋
## 钦定古今图书集成/明伦汇编/官常典/第637卷 > 沈璋

按《金史》本传：“璋字之达，奉圣州人。为山西路都转运
副使，加卫尉卿，权知潞州事。璋至，招复逋逃，赈养困
饿，收其横尸葬之，民颇安辑。初，贼据潞城，潞之军当
坐者七百人，帅府牒璋尽诛之，璋不从。帅府闻之，大
怒，召璋，且欲杀璋，左右震恐，璋颜色不动，从容对曰：
‘招亡抚存，璋之职也。此辈初无叛心，盖为贼所胁，有
不得已者，故招之复来。今欲杀之，是杀降也。苟利于
众，璋死何憾’？”少顷，帅府怒解，召潞军曰：“吾始命戮汝，
今汝使君活尔矣。”皆感泣而去。朝廷闻而嘉之，拜左
谏议大夫、知潞州事。百姓为之立祠。移知忻州，改同
知太原尹。